Зэи къэмыхъуа текIуэныгъэ Аделинэ къытхуехь
XXII ЩIымахуэ Олимп Джэгухэм и епщыкIущанэ махуэм нэхъ удэзыхьэхыу хэтар лъэрыжэкIэ фигурнэу къэжыхьынымкIэ цIыхубзхэм я щхьэзакъуэ зэпеуэрщ. Абы текIуэныгъэр къыщихьащ Сотниковэ Аделинэ.
Сотниковэ Аделинэ и текIуэныгъэм и тренерхэри хуабжьу егъэгуфIэ. Ди къэралым щыщу (Совет Союзыр щыщыIари хэту) иджыри къэс зыми хузэфIэкIатэкъым лъэрыжэкIэ фигурнэу къэжыхьынымкIэ цIыхубзхэм я зэпеуэм бжьыпэр щиубыдыну. Сочэ щекIуэкI Олимпиадэ хужьым ар япэ дыдэу къыщыхъуащ. Илъэс пщыкIубл зи ныбжь Сотниковэ Аделинэ хузэфIэкIащ Ванкувер щыIа иужьрей Олимп Джэгухэм щытекIуа Юн Ким ефIэкIыну. Ди хъыджэбзыр Кореем къикIам зы мащIэ дыдэкIэ щхьэщыкIащ.
Спортым дихьэххэм фIы дыдэу ялъэгъуа, фигуристхэм я гуп зэпеуэм хэту Сочэ дыщэ медалыр къыщызыхьа Липницкая Юлие зыкъыщигъэлъэгъуа махуитIми джэлащ икIи къыхуэхьар етхуанэ увыпIэращ. АрщхьэкIэ абы и гур щIыхигъэщIын щыIэкъым — илъэс пщыкIутху фIэкIа мыхъуауэ Олимп лъагапIэм нэсыфар абы и закъуэщ.
Вэсэмахуэ Сотниковэ Аделинэ къихьа медалыр Урысей Федерацэм и дежкIэ мы Олимпиадэм 23-нэщ. Апхуэдиз ди къэралым щызыIэригъэхьэфар 1994 гъэм Лиллехаммер щекIуэкIа зэхьэхьэзэхуэрщ. Пэжщ, абы щыгъуэм дыщэр нэхъыбащ — 11. Ауэ Олимп Джэгухэри иджыри иухакъым икIи зыгуэрхэм дыпэплъэ хъунущ.
ХоккеймкIэ цIыхубзхэм я зэпеуэм аргуэру (еплIанэу зэкIэлъхьэужьу!) Канадэм икIахэр щытекIуащ. Ахэр финалым щефIэкIащ США-м.
ФристайлымкIэ цIыхухъухэм я зэхьэзэхуэм франджыхэм къащыпэлъэщын къыхэкIакъым. Абыхэм япэ увыпIищри яубы-дащ.
Сочэ щекIуэкI Олимпиадэм къыщахьа медалхэмкIэ официальнэу щымыт гуп зэпеуэм и пашэныгъэр щигъэбыдащ Норвегием. Абы гъунэгъу зыхуищIащ дыжьынымрэ жэзымкIэ Германием япэ ища Америкэм и Штат Зэгуэтхэм. Урысей Федерацэмрэ Канадэмрэ дыщэрэ дыжьыну къахьар зэхуэдизщ, ауэ жэзымкIэ дыдейхэр япэ итщ. Олимпиадэм и иужьрей махуэхэм наIуэ къащIынущ хэт и зэфIэкIыр нэхъ лъагэми.
Пщэдей пщыхьэщхьэ XXII Олимп Джэгухэр «Фыщт» стадионым гуфIэгъуэкIэ щызэхуащIыжынущ. Ари хуабжьу удэзыхьэх Iуэхугъуэ телъыджэ зэрыхъунум шэч хэлъкъым.
Хьэтау Ислъам
